Parlamentul  României

Camera Deputaţilor

Comisia pentru muncă şi protecţie socială

Nr.27/80/29 martie 2007
R A P O R T

asupra propunerii legislative pentru completarea art.77 din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 99 din 28 februarie 2007, cu dezbaterea pe fond în procedură obişnuită, a propunerii legislative pentru completarea art.77 din Legea nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1342/07.10.2006)

· avizul negativ al Consiliului Economic şi Social (nr.2320/26.09.2006)
· avizul favorabil al Comisiei juridice, de disciplină şi imunităţi (nr.31/99/14.03.2007)
· avizul favorabil al Comisiei pentru egalitatea de şanse pentru femei şi bărbaţi (nr.37/101/26.03.2007)

· punctul de vedere negativ al Guvernului (nr.3213/23.10.2006).
Propunerea legislativă are ca obiect de reglementare completarea art.77 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare. 
Comisia propune Plenului Camerei Deputaţilor aprobarea propunerii legislative pentru respectarea principiilor egalităţii şi contributivităţii prevăzute la art.2 lit.b) şi e) din lege, respectiv determinarea cuantumului pensiei pentru asiguraţii prevăzuţi la art.42, care au desfăşurat activităţi în locuri de muncă în condiţii deosebite încadrate de legea anterioară – Legea nr.3/1977 – în grupa a II-a de muncă să se facă la fel ca şi pentru asiguraţii prevăzuţi la art.43 şi 47, şi anume să fie luat în calcul stagiul redus de cotizare, similar reducerii vârstei standard de pensionare.
2. Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

3. La dezbaterile care au avut loc în şedinţa comisiei din 28 martie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei
· d-na Gabriela Mateescu – director, Ministerul Muncii, Solidarităţii Sociale şi Familiei

· d-na Cecilia Sebe – consilier, Ministerul Muncii, Solidarităţii Sociale şi Familiei

· d-l senator Radu Cătălin Mardare – iniţiator

· d-l Ion Bujor – Preşedinte Sindicatul Independent „AVIAS” – S.C. „AEROSTAR” S.A. Bacău, afiliat la  BNS
· d-l Lucian Burcă – Membru Sindicatul Independent „AVIAS” – S.C. „AEROSTAR” S.A. Bacău, afiliat la  BNS
· d-l Wilhem Burcă – Membru Sindicatul Independent „AVIAS” – S.C. „AEROSTAR” S.A. Bacău, afiliat la  BNS.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma dezbaterilor, Comisia propune admiterea cu modificări a propunerii legislative, după cum urmează: 
I. Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text iniţial
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3

	1
	Titlul legii
Lege pentru completarea art.77 din Legea nr.19/2000 privind sistemul public de pensii şi alte drepturi de asigurări sociale


	Nemodificat 
	

	2
	Articol unic. – La articolul 77 din Legea nr.19/2000 privind sistemul public de pensii şi alte drepturi de asigurări sociale, publicată în Monitorul Oficial al României nr.140 din 1 aprilie 2000, cu modificările şi completările ulterioare, după alin.(1) se introduce un nou alineat, alin.(11), cu următorul cuprins:

„(11) În situaţia asiguraţilor prevăzuţi la art.42, la stabilirea punctajului mediu anual conform alin.(1), stagiile complete de cotizare din anexa nr.3 se reduc corespunzător reducerilor de vârstă prevăzute în anexa nr.1”


	Articol unic. – La articolul 77 din Legea nr.19/2000 privind sistemul public de pensii şi alte drepturi de asigurări sociale, publicată în Monitorul Oficial al României, Partea I, nr.140 din 1 aprilie 2000, cu modificările şi completările ulterioare, după alin.(1) se introduce un nou alineat, alin.(11), cu următorul cuprins:

„(11) În situaţia asiguraţilor prevăzuţi la art.42, la stabilirea punctajului mediu anual conform alin.(1), stagiile complete de cotizare din anexa nr.3 se reduc corespunzător reducerilor de vârstă prevăzute în tabelul nr.1”

Autor: d-l deputat Stelian Duţu


	Pentru respectarea normelor de tehnică legislativă.
Pentru o trimitere corectă.



Comisia propune aprobarea proiectului în forma propusă în raport, cu unanimitate de voturi.
PREŞEDINTE,





SECRETAR,


Stelian Duţu





Kerekes Karoly 

Întocmit, 

Consilier Elena ANGHEL

